Vecpilsētas iela (Jelgava)
Šis raksts ir par ielu Jelgavā. Par citām jēdziena Vecpilsētas iela nozīmēm skatīt nozīmju atdalīšanas lapu. Vecpilsētas iela ir senās Jelgavas Lielās ielas daļa, kas saglabājusies lielā mērā neskarta pēc pilsētas sagraušanas 1944. gadā. Gandrīz visa ielas apbūve šodien ir iekļauta aizsargājamo kultūras pieminekļu sarakstā. Vecpilsētas ielā 14 esošā ēka, kuras pamatapjoms tapis 18. gadsimta pirmajā pusē, ir uzskatāma par vecāko koka ēku Jelgavā. Ielas krustojumā ar Dobeles ielu 2008. gadā uzstādīts tēlnieka Ronalda Jaunzema veidotais piemineklis 17. gadsimta pilsētas nocietinājumos bijušajiem Dobeles vārtiem.